LIONS, Distrikt 129, Slovenija

Okrogla miza in odprtje razstave: Pomembnost transplantacij in darovanja organov
2026-02-24 18:00 - 20:00 (Europe/Ljubljana) | Knjižnica Velenje
Lions klub Velenje in Slovensko društvo Transplant vabita okroglo mizo o pomenu darovanja organov in transplantacij ter odprtje razstave “Krog hvaležnosti in sodelovanja”.
📅 Torek, 24. februar 2026, ob 18.00
📍 Knjižnica Velenje
Zakaj se udeležiti?
Tema darovanja organov in transplantacij je pogosto prezrta, a lahko zadeva vsakogar izmed nas. Na okrogli mizi bodo sodelovali strokovnjaki in posamezniki z lastnimi izkušnjami – o tem, kako so se soočali z vprašanji darovanja ali transplantacije, tako sami kot njihovi svojci ali pacienti. Med gosti bo tudi prim. Danica Avsec, dr. med., ena ključnih ustvarjalk slovenskega donorskega in transplantacijskega sistema.
Posebni trenutki dogodka
Pred začetkom bo potekal podpis Dogovora o sodelovanju med Zvezo Lions klubov Slovenije in Slovenskim društvom Transplant. Dogovor bosta podpisala guverner ZLKS mag. Vlado Gobec in predsednica SDT Nina Žitek, s ciljem hitrejše ozaveščenosti javnosti o darovanju organov.
Po omizju bo v osrednjem delu Knjižnice odprta razstava umetniških skulptur, ki simbolizirajo hvaležnost in sodelovanje v kontekstu darovanja organov. Razstavo bo odprla dr. Jana Šimenc iz Javnega zavoda Slovenija -transplant.
Vabljeni, da se nam pridružite in soustvarite pogovor, ki lahko spremeni življenja!

Prihaja že 22. Lions Ski Open v Kranjski Gori
2026-02-28 08:30 - 17:00 | Kranjska Gora, Kranjska Gora, Slovenija
V soboto, 28. februarja 2026, bo v Kranjski Gori potekal že 22. humanitarni veleslalom Lions Ski Open, tradicionalna celodnevna dobrodelna prireditev, ki združuje šport, druženje in humanitarnost. Dogodek bo tudi letos potekal v prijaznem in sproščenem vzdušju ter udeležencem ponudil nepozaben dan na snegu.
Organizatorji vabijo k udeležbi družine, prijatelje, sodelavce ter poslovne partnerje. Poleg celodnevnega smučanja bo poskrbljeno tudi za spremljevalni program, zabavo in razvedrilo.
Vsi tekmovalci se bodo potegovali za bogate nagrade, člani Lions in Leo klubov, ki bodo nastopili v ekipah po tri člane, pa tudi za prehodni pokal, na katerem bo trajno vgravirano ime zmagovalne ekipe. Ker pa pri humanitarnih dogodkih ni poražencev, bodo nagrade prejeli tudi udeleženci, ki pokala ne bodo osvojili.
Organizator bo bo priredil tudi bogat srečelov, kjer vsaka srečka zadane, vsak dobitek pa presega vrednost srečke!
Prijava:

na dan dogodka na prijavni stojnici na smučišču za hotelom Ramada Resort, od 8.30 dalje ali

vnaprej preko spleta TUKAJ (Vnaprejšnja prijava zagotavlja nižjo štartno številko.)

Zbrana sredstva bodo namenjena pomoči potrebnim, predvsem otrokom in starejšim.
Po zaključku tekmovanja bo sledil še Après-ski party z DJ Sebo.
Dogodek obeta šport, druženje in dobrodelnost

Gregorjev večer Lions kluba Konjice Vita
2026-03-14 18:00 - 23:30 | Gostišče Ulipi, Zeče 35, Slovenske Konjice, Slovenia
Članice Lions kluba Konjice Vita vabijo na tradicionalen Gregorjev večer.
📅 Sobota, 14. marec 2026, ob 18.00
📍 Gostišče Ulipi (Zeče 35, Slovenske Konjice)
Vstopnina v višini 70,00 EUR na osebo vključuje večerjo, plesno glasbo ter dobrodelni prispevek za pomoč družini iz Ličence pri sanaciji doma po uničujočem požaru.
Dogodek bo potekal v duhu povezovanja, solidarnosti in skupne skrbi za sočloveka.
Vljudno prosimo, da svojo prisotnost potrdite najkasneje do ponedeljka, 10. marca 2026, na konjice.vita@lions.si.
Število mest je omejeno.
Dress code: „cocktail dress“ za dame in „evening informal“ za gospode

Veliki dobrodelni koncert ob 35-letnici Lions kluba Ljubljana
2026-03-15 17:00 - 20:00
Lions klub Ljubljana vabi na Veliki dobrodelni koncert ob 35-letnici kluba, ki se hkrati ujema tudi s 35-letnico lionizma v Sloveniji.
📅 Nedelja, 15. marec 2026, ob 17. uri📍 Gallusova dvorana Cankarjevega doma, Ljubljana
Borut Miklavčič, pralion in predsednik LK Ljubljana, je v vabilu zapisal:
Draga lionka, dragi lion,

z veseljem te vabim na veliki dobrodelni koncert ob 35-letnici Lions kluba Ljubljana, ki je hkrati 35-letnica lionizma v Sloveniji. Dogodek »GLASBA, KI SPREMINJA ŽIVLJENJA« bo v nedeljo, 15. marca 2026, ob 17. uri, v Gallusovi dvorani Cankarjevega doma v Ljubljani.

Na odru bodo legendarni Slovenski oktet, ki praznuje 75-letnico, Alenka Godec, Manca Izmajlova in Gregor Ravnik, ob spremljavi Policijskega orkestra. Slavnostna govorka bo predsednica države Nataša Pirc Musar, posnetek celotnega slavnostnega dogodka pa bo predvajan na TV Slovenija.

Dobrodelno zbrana sredstva bodo spremenila življenja otrok z motnjami v duševnem razvoju v Centru Janeza Levca v Ljubljani. Ter življenja vseh tistih, ki jim boste del zbrane pomoči namenili sodelujoči Lions klubi.

Vsak Lions klub, ki bo sodeloval z neposrednim nakupom vstopnic za svoje člane, sorodnike, prijatelje, znance … bo po koncertu prejel 50 % vrednosti vstopnic, ki jih bo nabavil, ter ta sredstva v celoti namenil svojemu humanitarnemu programu.

Cena vstopnic: 30 €, 50 € ali 100 € v prvih dveh vrstah balkona in parterja. Sodelujoči Lions klub kupi vstopnice za koncert na blagajni Cankarjevega doma tel. št. 01 2417300. Prosimo, da »klubskih vstopnic« ne kupujete na siceršnjih prodajnih mestih, saj le nakup preko navedene številke omogoča evidentiranje vplačila in kasnejšo povrnitev 50% vrednosti vstopnic na naslov kluba. CD vam bo vstopnice poslal po e-pošti, oziroma jih boste lahko osebno prevzeli na blagajni CD.

Gre za priložnost, da Lions ob 35-letnici svojega poslanstva, solidarnosti, pomoči in predanosti ljudem v stiski pokažemo našo povezanost, zavzetost in nepopustljivost, ko gre za dobra dela. Zato vabimo vse Lions klube, da Gallusovo dvorano skupaj s svojimi sopotniki, prijatelji in zavezniki napolnimo z dobro energijo, ki jo že 35 let ustvarja slovenski lionizem. Ne odlašajte – nabavite vstopnice čim prej.

Pomagamo – We serve!

Dobrodelni koncert Lions kluba Ribnica za pomoč Jaku Škofu
2026-03-19 18:00 - 20:00 | Urban center Ribnica
Lions klub Ribnica se je kot humanitarna organizacija aktivno vključil v vseslovensko dobrodelno akcijo Pomagajmo Jaku Škofu. Eden izmed pomembnih prispevkov kluba k akciji je organizacija dobrodelnega koncerta, katerega celoten izkupiček bo namenjen pomoči pri nakupu zdravila za osemletnega Jaka Škofa.
📅 Četrtek, 19. marec 2026, ob 18.00
📍 Urban center Ribnica
Jaka se sooča s hudo genetsko boleznijo in vsakodnevno bije zahtevno življenjsko bitko. Za potrebno zdravilo in zdravljenje je treba zbrati 2,5 milijona evrov, do zastavljenega cilja pa trenutno manjka še 1,4 milijona evrov. V Lions klubu Ribnica poudarjajo, da želijo z združenimi močmi prispevati k temu, da bi Jaku omogočili nujno potrebne terapije in podporo, ki mu povečujejo možnosti za izboljšanje zdravja.
Večer bo posvečen srčnosti, glasbi in skupnosti. Na odru bodo nastopili Domen Kljun, Domen Indihar, Petra Vrh Vrezec, Al Vrezec, DramŠpil, Etno zasedba Propertea in glasbena skupina Geobanda. Vsi nastopajoči so se odpovedali honorarju. Častni pokrovitelj dogodka je Občina Ribnica, dogodek pa podpira tudi župan Samo Pogorelc.
Vsak obisk, vsaka kupljena vstopnica in vsak prispevek pomenijo korak bližje k cilju. Cena vstopnice znaša 15 evrov.
Vstopnice je mogoče naročiti na elektronskem naslovu mirjam@dafin.si. Dodatne informacije so na voljo pri dr. Tatjani Devjak, predsednici Lions kluba Ribnica, na telefonski številki 041 399 015.
Lions klub Ribnica vabi vse, da se pridružijo dobrodelnemu večeru in s svojo prisotnostjo ter prispevkom pomagajo ustvariti novo upanje za Jaka in njegovo družino.

Po Maistrovih poteh in ob Rapalski meji
2026-03-28
Lions klub Ljubljana – Rožnik organizira v soboto, 28. marca 2026, enodnevni strokovno voden izlet z naslovom Po Maistrovih poteh in ob Rapalski meji, ki bo udeležence popeljal po pomembnih zgodovinskih, kulturnih in naravnih točkah Notranjske.
Izlet bo potekal na relaciji Ljubljana – Unec – Grad Snežnik – Kmetija Levar – Ljubljana, z odhodom avtobusa iz Ljubljane ob 10.30. Na Uncu, nekdanjem drugem domu generala Rudolfa Maistra, bodo udeleženci spoznali njegov življenjski in ustvarjalni pomen, program pa bodo obogatili člani Dragonarjev ter predstavitev Rapalske meje in njenega vpliva na slovenski narod.
Osrednji postanek bo Grad Snežnik, eden najlepše ohranjenih gradov v Sloveniji, kjer je med letoma 1921 in 1923 prebival tudi Rudolf Maister. Kulturno-zgodovinski kontekst časa bosta osvetlila pomen Maistra kot pesnika ter literarno ustvarjalko Luizo Pesjak, s poudarkom na njenem delu Beatin dnevnik, ki je tesno povezan z gradom. Vodenje bo obogatila prof. dr. Urška Perenič.
Izlet se bo nadaljeval s kosilom na Kmetiji odprtih vrat Levar, kjer bodo udeleženci okusili domače dobrote notranjskega okolja. Povratek v Ljubljano je predviden v poznih popoldanskih urah.
Cena izleta je odvisna od števila udeležencev in znaša od 62 do 73 evrov na osebo, vključuje pa avtobusni prevoz, vodenja, kosilo, organizacijo in DDV. Minimalno število udeležencev je 30.
Prijave so možne do 28. februarja 2026 na povezavi TUKAJ.

XIX. Tiki Lions Rally 2026 – navtično-humanitarna regata Lions kluba Konjice
2026-05-26 19:30 - 2026-05-30 10:00
Navtična Lions regata je tradicionalna športno-družabna humanitarna prireditev Lions kluba Konjice, ki pod sloganom »S polnimi jadri dobrodelnosti!« uspešno povezuje ljubezen do jadranja, sproščeno druženje in dobrodelnost v edinstvenem akvatoriju severne Dalmacije.
Regata udeležencem ponuja tridnevno predsezonsko jadralsko doživetje, namenjeno članom Lions klubov, njihovim gostom ter vsem prijateljem jadranja, ki cenijo prijateljsko vzdušje, športni duh in humanitarno poslanstvo.
Humanitarni namen:
Lions klub Konjice s projektom Tiki Lions Rally tudi tokrat namenja podporo predvsem tradicionalnemu projektu »Mirno morje«. Z zbranimi sredstvi bo omogočena tedenska aktivna jadralska izkušnja otrokom s posebnimi potrebami oziroma otrokom iz socialno šibkejšega okolja.
Osnovne informacije o regati:
📆 27. do 30. maj 2026
🗺️ Marina Drage, Hrvaška
⛵️ Bavaria 46 Cruiser (letnik 2018)
Končni program regate bo pripravljen naknadno in posredovan prijavljenim posadkam.
Zaradi omejenega števila plovil organizator udeležence vabi, da rezervacije potrdijo – z vplačilom akontacije v višini 1.500 eur – čim prej oziroma najkasneje do 31. 1. 2026 na transakcijski račun Lions kluba Konjice.
Razpis s podrobnejšimi informacijami in predvidenim programom je na voljo 🔗 TUKAJ.
